Čečejovce

Čečejovce () je obec na Slovensku v okrese Košice-okolie.

Polohopis 
Obec Čečejovce leží v Košickej kotline 22 km juhozápadne od Košíc v nadmorskej výške 205 m. 
Spolu s časťou Seleška, patriacou k Čečejovciam, má 2153 obyvateľov, z ktorých prevažná časť sa hlási k slovenskej a maďarskej národnosti.

Vodné toky 
Obcou preteká Čečejovský potok- Čečanka

Časti obce 
 Čečejovce
 Seleška

Dejiny 
Napriek tomu, že prvá písomná zmienka o obci pochádza len z roku 1317, kde sa uvádza pod menom CECH, jej história siaha do podstatne staršieho obdobia. Z kamenných nástrojov zhotovených 35 tisíc rokov pred narodením Krista a objavených pri archeologických výskumoch v chotári obce sa dá usúdiť, že už v staršej dobe kamennej tu žil človek. Odkryté základy starovekých neolitických osád v rôznych častiach chotára (najstaršia osada pochádza z obdobia 5 000 rokov pred narodením Krista) dokazujú existenciu početných osád s budovanými obydliami už v dobe kamennej, keď ešte veľká časť tohto územia bola pokrytá lesmi.

Prvým známym majiteľom obce bola rodina Perényiovcov, ktorá sa uvádza v záznamoch z roku 1402. Neskôr sa medzi inými ako majitelia obce ešte uvádzajú rodiny Péderyovcov a Szirmayovcov.
Podľa záznamov z roku 1427 sa dá odhadnúť vtedajší počet obyvateľov obce na 350. Napriek tomu, že obec nebola obsadená Turkami, z obavy pred tureckými nájazdmi sa takmer úplne vyľudnila. V roku 1715 tu bývali iba štyri rodiny. Po ústupe Turkov vtedajší majiteľ obce Szirmay ju nechal osídliť maďarskými rodinami. Následne na to prichádzajú do tejto oblasti aj slovenskí, poľskí a rusínski osadníci. V roku 1826 už má obec 1 029 obyvateľov, z ktorých prevažná časť sa venuje poľnohospodárstvu. V roku 1831 bolo okolie postihnuté cholerou, ktorá zobrala svoje obete aj v tejto obci. V roku 1869 sa tu napočítalo 894 obyvateľov, v roku 1903 to bolo 785 a v roku 1920 877 obyvateľov.

Čečejovce patrili k Rakúsko-Uhorskej monarchii až do jej zániku v roku 1918. Po vzniku Česko-Slovenska v roku 1918 boli jeho súčasťou až do roku 1938, keď boli pričlenené k Maďarsku. Od roku 1945 znova patrili k Česko-Slovensku, kde zotrvali až do vzniku Slovenskej republiky v roku 1993, ktorej súčasťou sú aj v súčasnosti.

Kultúra a zaujímavosti

Pamiatky 
 Reformovaný kostol, jednoloďová ranogotická stavba s pravouhlym ukončením presbytéria, bez veže, z poslednej štvrtiny 13. storočia. Pôvodné patrocínium kostola bolo sv. Jána Evanjelistu, od reformácie patrí reformovanej cirkvi. Vzácnosťou kostola sú zachované rozsiahle fresky z prvej polovice 14. storočia. Na klenbe presbytéria je zobrazený Kristus v mandorle, najväčšie zobrazenie tohto typu na Slovensku. Scény zo života Krista nájdeme na stenách presbytéria a na víťaznom oblúku zasa postavy prorokov a svätého Ladislava so svätým Štefanom. Od reformácie boli fresky zakryté omietkou, k ich znovuodkrytiu došlo v roku 1893. Po posledných reštaurátorských prácach, ktoré sa ukončili v roku 1994, je možné fresky vzhliadnuť v plnej kráse.

 Rímskokatolícky kostol sv. Jána, jednoloďová pôvodne klasicistcká stavba s pravouhlym ukončením presbytéria a vežou tvoriacou súčasť jej hmoty z roku 1800. V roku 1945 takmer úplne vyhorel a svoju súčasnú formu získal po znovupostavení a rozšírení. Fasády kostola sú členené lizénami, veža je ukončená ihlancovou helmicou. 

 Sirmajovský kaštieľ, jednopodlažná dvojtraktová rokokovo-klasicistická stavba na pôdoryse obdĺžnika so stredným rizalitom z obdobia okolo roku 1800. Po druhej svetovej vojne bol necitlivo adaptovaný pre potreby poľnohospodárskeho učilišťa. Fasády kaštieľa sú členené lizénami, okná majú profilované šambrány. Trojosový rizalit je ukončený segmentovým štítom. 

 Pomník obetiam I. a II. svetovej vojny, zaujímavý umiestnením Svätoštefanskej koruny na vrchole kamennej stély.

Školstvo 
V Čečejovciach sa nachádza základná škola a materská škola.

Osobnosti obce

Rodáci 
 Géza Horváth (* 1847 – † 1937), maďarský entomológ, riaditeľ Maďarského národného múzea v Budapešti.

Referencie

Iné projekty

Externé odkazy 
 Oficiálna stránka obce
 Apsida.sk- profil ranogotického kostola

 
Obce okresu Košice-okolie